Parlo ciaeo 02 dicembre 2018
Mette pria in sce pria, l’Unesco a premmia un antigo savei ligure
Andrea Acquarone
“Femmo miage, miagette à secco, scorpimmo i monti pe poei campâ, pe fâse un scito un pö ciù netto, ciantâ quarcösa pe poei mangiâ”.
Inte sti semplici versci do grande poeta Marco Carbone gh’è tutta l’essensa de l’arte da construçion de miagette – ò maxee – che i passæ 28 de novembre a l’è stæta diciarâ da l’Unesco patrimònio inmateriale de l’umanitæ. (Attençion, a l’è l’arte à ëse stæta riconosciua, no e miagette; son e persoñe che san comme se fan à constitu o patrimònio de l’umanitæ).
Lì gh’è l’essensa perché ancheu, de spesso, o vixitatô ch’o vëgne da-a çittæ o l’ammia un monte trasformou da-e fasce e o pensa “bello”, ma quello giamin sensa nomme e stramesuou o no s’è fæto de seguo pe unna raxon estetica. E do resto, comme o ne conta l’architetto Nicolò Poggesi do Collettivo Milarepa, “se no se ghe costruisce torna intorno unn’economia, no gh’à senso repiggiâ di chillòmetri de miagette; a l’è unna cösa ch’a no deve anâ inta direçion da nostalgia, ma de un neuvo stile de vitta ch’o repigge ritmi e livelli de consummo ciù normali. In tanti se son avvixinæ inte sti urtimi anni à sto travaggio, che oua o l’à piggiou o status de arte, e son tutti ‘neoruralisti’, into senso de persoñe pe-e quæ o discorso o va ciù in la de miagette, e o l’abbrassa tutta a vixon de l’existensa”. E coscì savei fâ e maxee o peu rappresentâ unn’occaxon de lou, mascime inte st’epoca donde no l’è façile trovâlo. Un mercou che o porrieiva ëse ciù regolou, graçie ascì a-a decixon de l’unesco, comme a ne spiega a Donatella Murtas, cordinatoa italiaña de l’Alleansa Mondiale pe-o Paisaggio à Fasce, segondo a quæ se porrieiva arrivâ anche in Italia a-o riconoscimento da profescion de quelli che fan e miagette “à regola d’arte”. In Fransa, pe exempio, succede coscì, e se gh’è di bandi pubrichi realitivi a-e construçioin de pria à secco ghe peu parteçipâ solo quelli che an o patentin. Intanto, in Italia a s’è formâ graçie à l’Alleansa unna scheua diffusa, adattâ a-e exigense de ògni territöio – e prie cangian comme e lengue locali – e o l’è un primmo passo.
Lescico
Äia: aria
Allembeia: indebolita
Apreuo: dietro
Cao (gh’è ciù): preferisce
Cheu: cuore
Graia: incinta
Derlenguæ: sciolti
Mon: mattone
Isoe: isole
Oegie: porecchie
Papê: carta
Peixe: pece
Recanti: anfratti
Riâ: rivo
Savi: saggi
Sæa: seta
Tägnâ: ragnatela
Te â lì: eccola
Vëi: ieri
Zetto: detriti
© Riproduzione riservata
ita_Latn lij_Latn vec_Latn lij_Latn lij_Latn lij_Latn lij_Latn lij_Latn ltz_Latn lij_Latn lij_Latn ita_Latn ita_Latn ita_Latn fra_Latn lij_Latn ita_Latn lij_Latn glg_Latn scn_Latn lij_Latn ita_Latn kea_Latn cjk_Latn lij_Latn ita_Latn ita_Latn ita_Latn